Hadith That Are Not In Contradiction But Extraneous To The Quran
Assalam u Alaikum Ashal bhaee, Main yeh arz ker raha tha keh jis hadees main maujood ehkaamaat Qurani ehkamaat ke daaeray ko phalaang dain tau aisi hadees Us hadees jesi nahi hoti jo keh sera ser Quran ke ehkamaat ki khilaf warzi karay. Albatta tamaam ahadees ka zakheera ghair maasumeen ne ikatha kia hai. Chunan-cheh kisi bhi hadees main maujood zaed maalumaat ka buniyadi masla yeh hota hai keh wo Quran o Sunnat kay ata karda daera e ikhtiyaar ko na phalaang day. Nabi Paak ki ghair maujoodgi main Quran hi mizaan hai aur wohi har daway yaa ahadis ko authenticity bakhsta hai. Is zaman main mein ne wirasat kay maslay ki misaal di thi. Quran ne wirasat ki taqseem ka qaanoon wazeh taur per bayaan kia hai. Ab agar kisi hadees main maujood ehkaamaat Qurani ehkamaat se zaed hon gay tau yahan se tehqeeq ka aaghaaz ho ga. Maslan dekha jaye ga keh us riwayat ka pas e manzar kia hai. Kia koi istasna (exception) ka masla tha. Ya koi aur fact jis ki wajah say Nabi Paak ko maslay ki munasbat se Quran ki roshni main ijtehaad karna para ya Baargaa e Ilaahi se guidance talab ki gayee jo keh Quran ka hisa nahi thi? Kia riwayat main maujood zaed information Quran kay kisi doosray musallama usool ke mayyar per poori utarti hai? waghera waghera…